Primarul Constanței, Radu Mazăre a declarat în cadrul unei ședințe PSD, la Constanța, că dacă nu va ieși Ponta președinte, el va pleca, deoarece procurorii îl urmăresc și stă în ședințe de două ori pe zi cu avocații.

Citește și: UPDATE. VIDEO. Ponta, desemnat candidat la Preşedinţie la Congresul Extraordinar de la Alba Iulia. Ponta: Mi-am pus haina de președinte

Mazăre a spus membrilor PSD Constanța că dacă nu iese Victor Ponta președinte oamenii vor trăi cu teamă în suflet și că el nu mai stă, fără a preciza dacă renunță la administrație, la politică sau pleacă din țară, potrivit Mediafax.

"Dacă nu iese Ponta, vom trăi în aceeași țară și vom trăi în același mod de a pune problema și cu aceeași teamă în suflet. Eu unul am declarat-o public și o spun și acum, dacă nu iese Ponta și nu se schimbă modul de a vedea lucrurile, sănătate, nu mai stau. Nu mai stau pentru că nu mai am satisfacții, nu mai stau pentru că nu văd de ce trebuie să stau patru zile pe săptămână cu avocații. Am ședință dimineață cu avocații, am ședință la prânz cu avocații”, a declarat Mazăre.

El a spus că Traian Băsescu a creat un regim mai rău ca pe vremea lui Nicolae Ceaușescu și că în prezent funcționarii publici se tem să semneze orice act și orice faptă pe care o fac le este frică să nu fie interpretată împotriva lor.

Mazăre a spus că, după ce și Arhiepiscopul Tomisului a ajuns să fie cercetat de DNA, “pe Dumnezeu trebuie să-l mai ancheteze”.

Liderul PSD Constanța a afirmat că nimeni nu știe dacă va fi liber mâine sau poimâine și că orice persoană publică poate fi ridicată cu mascații în orice clipă.

"Poate să te ia cu mascații de la masă, cum m-a luat pe mine acum cinci luni de zile pe motiv de urgență și timp de cinci luni de zile în dosarul meu să nu facă niciun act procurorii", a afirmat Mazăre.

El a continuat cu o înjurătură dură, după care a reluat: "Când m-ai luat cu mascați și ai zis că e urgență, că de-aia m-ai adus la DNA, că era stare de urgență, după aia trec cinci luni de zile fără ca tu să faci o hârtie. De asta trebuie să-l votăm pe Ponta, ca să trăim într-o țară normală”, a afirmat Mazăre.

Primarul Constanței a vorbit și despre Klaus Iohannis.

L-ați văzut pe neamțul ăsta. Nici nu s-a așezat bine în funcția de președinte și a făcut plângere penală. Păi, eu ce să înțeleg, dacă cumva ajunge președinte, numai astea o să facă. El nici nu a ajuns acolo. Al dracu, tace. Ce deștept e când tace. Tace și face plângere. Vai, ce coloană vertebrală are! L-a adus Antonescu pe lângă el, l-a plimbat și după aia l-a manglit pe Antonescu, l-a dat afară pe Antonescu și a rămas neamțul care are coloană vertebrală”, a afirmat șeful social-democraților constănțeni.

Congresul Extraordinar al PSD Constanța l-a desemnat în unanimitate pe Victor Ponta candidat al partidului la alegerile prezidențiale.